የዘንድሮ ምርጫ በሕዝብ ዘንድ ሊኖረው የሚችለውን ተቀባይነት የሚያጎሉ ምልክቶች እየታዩ መሆኑ ተገለጸ
ዋለልኝ አየለአዲስ አበባ፡- የዘንድሮ ምርጫ ከዚህ በፊት ከነበሩት ምርጫዎች በተሻለ በሕዝብ ዘንድ ተቀባይነት ሊኖር እንደሚችል የሚጠቁሙ የነፃነት ምልክቶች እየታዩ መሆኑን አንዳንድ የአዲስ አበባ ነዋሪዎች በሰጡት አስተያየት ገለጹ። የብልጽግና ፓርቲ ሥራ አስፈጻሚ በቀጣዩ ምርጫ ዙሪያ የደረሰበትን የውሳኔ ሀሳብ አስመልክቶ ያነጋገርናቸው የአዲስ አበባ ከተማ ነዋሪ የሆኑት አቶ በኃይሉ ተሰማ እንደገለጹት፤ ከዚህ በፊት በነበሩት ምርጫዎች ግልጽ የሆኑ ጫናዎች ይደረጉ ነበር። ይሄን ነው መምረጥ ያለብህ የሚሉ አስገዳጅ ትዕዛዞች ይሰጡ ነበር። ነገር ግን አሁን ባለው ነባራዊ ሁኔታ ሰዎች የሚፈልጉትን የፖለቲካ አመለካከት ማራመድ እንዲሁም ያለምንም መሸማቀቅ ሀሳባቸውን በነፃነት የመግለጽ ሁኔታ እየታየ ነው ።በተጨማሪ መንግሥትም በተደጋጋሚ የዘንድሮ ምርጫ ከዚህ በፊት ከነበሩት ምርጫዎች በተሻለ በሕዝብ ዘንድ ተቀባይነት እንዲኖረው በቁርጠኝነት እንደሚሰራ ተናግሯል። በአገሪቱ ውስጥ ጥቃት በመፈጸምና በማስፈጸም የአገሪቱን ሰላም ሲያውኩ የነበሩት በህወሓት ጁንታ እና በኦነግ ሸኔ ላይ እየተወሰደ ያለው የሕግ ማስከበር እርምጃ ለምርጫው የተሻለ ምቹ ሁኔታ ይፈጥራል የሚል እምነት እንዳላቸው ገልጸዋል። ምርጫው በሕዝብ ዘንድ ተቀባይነትና ታማኝነት ያለው እንዲሆንም እንዲህ ዓይነት የጥፋት ቡድኖችን ሥርዓት ማስያዝ ተገቢ እርምጃ ከመሆኑ በላይ የዜጎችን ሥጋት በማስወገድ ሰላማዊ ምርጫ ለማካሄድ ያስችላል ብለዋል። ‹‹በሕዝብ ዘንድ ተቀባይነት ያለው ምርጫ ማድረግ የሚቻለው መንግሥት ከዚህ በፊት ይደረግ ከነበረው ትምህርት ከወሰደ ነው›› የሚሉት ደግሞ ሌላኛው አስተያየት ሰጪ መምህር ዮሐንስ ግሩም ናቸው። ከዚህ በፊት በተደረጉ ምርጫዎች በሃይማኖት ተቋማት ሁሉ ግፊት ይደረግ ነበር። ከላይ እስከ ታች ያሉ አመራሮች አንድ ፓርቲ ብቻ እንዲመረጥ ጫና አድርገዋል። ምርጫ በሚደረግ ቀን እዚህ አስገቡ እየተባለ ነፃነት አልነበረም፤ መንግሥት ለእነዚህ ችግሮች በበለጠ ትኩረት ስጥቶ ከሰራ በሕዝብ ዘንድ ተቀባይነት ያለው ምርጫ ማድረግ ይቻላል ብለው እንደሚያምኑ ገልጸዋል። ከዚህ በፊት በተደረገው ምርጫ የታዩ ጥፋቶች ከተቀረፉ በሕዝብ ዘንድ ተቀባይነት ያለው ምርጫ ማድረግ ይቻላል። በሕዝብ ዘንድ ተቀባይነት ያለው ምርጫ ለማካሄድ ፍትሐዊ የሆነ የመገናኛ ብዙኃን የሰዓት ድልድል ማድረግ እንደሚገባ መንግሥት ቀደም ብሎ ከፖለቲካ ፓርቲዎች ጋር ከጀመረው የምክክር መድረክ መገንዘብ ይቻላል ብለዋል። የመገናኛ ብዙኃን እንደየ ፖለቲካዊ ፍላጎታቸው ለፖለቲካ ፓርቲዎች የምርጫ ቅስቀሳ ለሕዝብ በወቅቱ ማድረስ እንዳለባቸውና መንግሥትም ፍትሐዊ የአየር ሰዓት ድልድል ማድረግ እንዳለበት አሳስበዋል። ከዚህ በፊት የነበረው ወቀሳ ከአየር ሰዓት ድልድል ጀምሮ ለሁሉም ሕዝብ ግልጽ የሆነ አድሎ ይደረግ ስለነበር ነው። ‹‹በመገናኛ ብዙኃን ድልድል ብቻ ሳይሆን የታዛቢዎችና የአስመራጮችም ገለልተኝነት መኖር አለበት፤ ይህ ከሆነ ምርጫው በሕዝብ ዘንድ ተቀባይነት ያለው መሆኑን ሕዝቡ ራሱ ያምናል›› ብለዋል። የብልጽግና ፓርቲ ሥራ
አስፈጻሚ ኮሚቴ ከኅዳር
25 እስከ 26 ቀን
2013 ዓ.ም ባካሄደው
መደበኛ ስብሰባው፤ የ2013
ምርጫ ሰላማዊ፣ ነፃ፣
ዴሞክራሲያዊ፣ በዓለም አቀፉ
ማህበረሰብ ዘንድ እና
በኢትዮጵያ ሕዝብ ዘንድ
ተቀባይነት ያለው እንደሚሆን
የፓርቲው ሥራ አስፈፃሚ
ኮሚቴ አባልና ዋና
ጽሕፈት ቤት ኃላፊ
አቶ ብናልፍ አንዱዓለም
መግለጻቸው ይታወሳል።አዲስ ዘመን ታህሳስ
2/2013